b'\n_START_ARTICLE_\nMaximiliano Moralez\n_START_SECTION_\nSeurajoukkueura\n_START_PARAGRAPH_\nMoralez aloitti uransa kotimaansa p\xc3\xa4\xc3\xa4sarjan Racing Clubissa, jota h\xc3\xa4n edusti vuodet 2005-2007. Argentiinan Primera Divisi\xc3\xb3nissa otteluita kertyi 47 ja maaleja kahdeksan._NEWLINE_Hein\xc3\xa4kuussa 2007 Moralez siirtyi tuolloin Ven\xc3\xa4j\xc3\xa4n valioliigassa pelanneeseen FK Moskovaan. H\xc3\xa4n edusti seuraa vuodet 2007-2009, muttei pelannut liigassa kuin kuusi ottelua. Vuoden 2008 h\xc3\xa4n vietti kokonaan lainalla vanhassa seurassaan Racing Clubissa, jossa ottleuita kertyi 37 ja maaleja kahdeksan._NEWLINE_Tammikuussa 2009 Moralez siirtyi Moskovasta takaisin kotimaahansa ja V\xc3\xa9lez S\xc3\xa1rsfieldin riveihin. Ensimm\xc3\xa4isell\xc3\xa4 kaudellaan seurassa Moralez voitti Argentiinan p\xc3\xa4\xc3\xa4sarjan clausuran, jonka h\xc3\xa4n voitti my\xc3\xb6s kaudella 2011. Kausilla 2010 ja 2011 Moralez pelasi my\xc3\xb6s seuran paidassa Copa Libertadoresissa, jonka v\xc3\xa4lieriin V\xc3\xa9lez S\xc3\xa1rsfield eteni vuonna 2011._NEWLINE_Elokuussa 2011 Moralez palasi takaisin Eurooppaan, nyt Italian Serie A:han nousseeseen Atalanta BC:hen. Debyytti seuran paidassa tapahtui syyskuussa 2011 Genoa CFC:\xc3\xa4\xc3\xa4 vastaan. Moralez teki tuossa 2-2 -lukemiin p\xc3\xa4\xc3\xa4ttyneess\xc3\xa4 ottelussa bergamolaisseuran molemmat maalit. Ensimm\xc3\xa4isell\xc3\xa4 kaudellaan Serie A:ssa Moralez teki 34 ottelussa kuusi maalia. Kaudella 2012-2013 maaleja kertyi yksi 29 ottelussa ja kaudella 2013-2014 32 ottelussa syntyi viisi maalia. Koko Atalanta-aikansa Moralez on ollut seuran avauskokoonpanon pelaaja.\n_START_SECTION_\nMaajoukkueura\n_START_PARAGRAPH_\nMoralez edusti vuonna 2007 Argentiinan alle 20-vuotiaiden maajoukkuetta pelaten 16 ottelua ja tehden viisi maalia. H\xc3\xa4n kuului joukkueeseen alle 20-vuotiaiden MM-kilpailuissa Kanadassa. H\xc3\xa4n teki Argentiinan mestaruuteen p\xc3\xa4\xc3\xa4ttyneess\xc3\xa4 turnauksessa nelj\xc3\xa4 maalia ollen turnauksen kolmanneksi paras maalintekij\xc3\xa4. Moralez valittiin my\xc3\xb6s kisojen toiseksi parhaaksi pelaajaksi, edell\xc3\xa4\xc3\xa4n vain maanmies Sergio Ag\xc3\xbcero._NEWLINE_Argentiinan jalkapallomaajoukkueessa Moralez debytoi yst\xc3\xa4vyysottelussa Venezuelaa vastaan maaliskuussa 2011.\n_START_SECTION_\nMuuta\n_START_PARAGRAPH_\nVain 160 senttimetri\xc3\xa4 pitk\xc3\xa4 Moralez on nykyisin Serie A:n lyhin pelaaja. H\xc3\xa4nen lempinimens\xc3\xa4 onkin frasquito (suom. taskumatti).'